পহেলগামে হামলাকারীদের সন্ধানে কলম্বো বিমানবন্দরে তল্লাশি

ওয়েবডেস্ক: পহেলগামে হামলাকারীরা (Pahalgam Attackers) শ্রীলঙ্কার (Srilanka) কলম্বোতে রয়েছে? সন্দেহভাজনদের সন্ধানে কলম্বোতে একটি বিমানে তল্লাশি (Search) চালানো হল। ভারতীয় কর্তৃপক্ষ শ্রীলঙ্কাকে জানায়, ছয় সন্দেহভাজন জঙ্গি ভারত থেকে যাওয়া ওই বিমানে থাকতে পারে। এরপরই ইউএন ১২২ শ্রীলঙ্কান এয়ারলাইন উড়ানে চিরুনি তল্লাশি চালানো হয়। শনিবার দুপুরে ওই তল্লাশি চলে। দুপুর ১২টায় ওই উড়ান বন্দরনায়েক আন্তর্জাতিক এয়ারপোর্টে পৌঁছনো মাত্র তল্লাশি চালানো হয়। শ্রীলঙ্কা পুলিস, শ্রীলঙ্কার বায়ু সেনা, বিমানবন্দরের নিরাপত্তা কর্মীরা তল্লাশি চালায়। যার জেরে কলম্বো বিমানবন্দরে আতঙ্ক ছড়ায়। তবে জঙ্গিদের খোঁজ মেলেনি। শ্রীলঙ্কার এয়ারলাইনের তরফে জানানো হয়, তারা চেন্নাই এরিয়া কন্ট্রোল ইউনিট থেকে অ্যালার্ট পেয়ে ওই তল্লাশি চালিয়েছে।

গত ২২ এপ্রিল জম্মু ও কাশ্মীরের পহেলগামে হামলা চালায় জঙ্গীরা। ওই হামলার ঘটনায় ২৬ জন নিরীহ পর্যটকের মৃত্যু হয়। পাকিস্তানের মদতে ওই হামলা চলে। এনআইএর গোয়েন্দারা তথ্য পেয়েছে যে, ওই ঘটনায় হাত রয়েছে আইএসআইয়ের। ইতিমধ্যে সিন্ধু জল চুক্তি সাসপেন্ড করা, পণ্য আমদানিতে নিষেধাজ্ঞা সহ দ্বিপাক্ষিক সম্পর্কে পাকিস্তানের বিরুদ্ধে একাধিক কঠোর সিদ্ধান্ত নিয়েছে ভারত। গোয়েন্দারা মনে করছেন, ওই হামলাকারীরা পাকিস্তান পালিয়ে যেতে পারেনি। জম্মু ও কাশ্মীর ছাড়াও ভারতের বিভিন্ন জায়গায় তল্লাশি চলছে।